《月氐王头饮器歌和贯学士韵》
元代·祝蕃

单于宝刀寒映雪，月氐髑髅饮冤血。泥丸真人辞绛宫，曲生时能醉其骨。

阏氏夜帐葡萄香，拍拍春霞滟秋月。贤王起舞谷蠡歌，传饮欢呼两耳热。

灯前人影半阑残，灯后青燐已明灭。持杯本为浇嶙峋，胡然对此伤精魂。

弓蛇犹能致惑疾，智瑶岂是无心人。头颅如许当速朽，生擒误入仇家手。

忍将鸣镝射头曼，吁嗟降王亦何有。后来汉使渃水东，犹待留犁浇盟酒。

作者简介：（1286—1347）玉山县人，徙贵溪，字蕃远。幼警敏，从陈苑游，治陆九渊本心之学。以茂材荐授高节书院山长，改饶州南溪书院，升饶州路儒学教授。仕至将仕郎、浔州路总管府经历卒。